5แบงก์สำรองเงินตรุษจีน8.8หมื่นล้าน
5แบงก์พาณิชย์สำรองเงินสดช่วงตรุษจีนกว่า 8.8 หมื่นล้านบาท คาดอานิสงส์ค่าแรง 300 บาทกระตุ้นจับจ่ายคึก
6 ก.พ. 2556

5 แบงก์พาณิชย์สำรองเงินสดช่วงตรุษจีนกว่า 8.8 หมื่นล้านบาท คาดอานิสงส์ค่าแรง 300 บาทกระตุ้นจับจ่ายคึก
รายงานข่าวจากธนาคารพาณิชย์แจ้งว่า ธนาคารพาณิชย์ 5 แห่งได้สำรองเงินสดกว่า 8.8 หมื่นล้านบาท เพื่อให้คนไทยเชื้อสายจีนเบิกถอนเงินสดใช้จ่ายในช่วงเทศกาลตรุษจีนระหว่างวันที่ 1-8 ก.พ. นี้ และใช้เป็นเงินอั่งเปาให้กับลูกหลาน โดยพบว่าธนาคารหลายแห่งได้เพิ่มปริมาณสำรองเงินสดมากกว่าปีที่ผ่านมา เพราะคาดว่าประชาชนจะมีการจับจ่ายใช้สอยเพิ่มขึ้นจากผลพวงมาการปรับขึ้นค่าจ้างแรงงานขั้นต่ำ 300 บาททั่วประเทศในช่วงต้นปีที่ผ่านมา
ทั้งนี้ ธนาคารกรุงเทพ รายงานว่า ในช่วงเทศกาลตรุษจีน ปีนี้ธนาคารได้มีการสำรองเงินสดไว้ให้บริการแก่ลูกค้าเพิ่มเติมจากภาวะปกติโดยรวมทั้งสิ้นประมาณ 3.5 หมื่นล้านบาท ผ่านสาขาธนาคาร สาขาไมโครภายในห้างสรรพสินค้า เกือบ 1,000 แห่ง และช่องทางบริการเอทีเอ็มที่มีกว่า 7,600 จุดทั่วประเทศ เพื่อรองรับปริมาณความต้องการเงินสดของประชาชนสำหรับใช้จ่ายในช่วงเทศกาลตรุษจีน พร้อมกันนี้ยังได้เตรียมความพร้อมสำหรับดำเนินการเพิ่มความถี่ในการเติมเงินยังตู้เอทีเอ็มเป็นกรณีพิเศษอีกด้วย 
ขณะที่ธนาคารกรุงไทยแจ้งว่า ในช่วงตรุษจีนปีนี้ธนาคารได้สำรองเงิดสดไว้ประมาณ 22,794 ล้านบาท เพิ่มขึ้น 2,224 ล้านบาท หรือประมาณ 10% หากเทียบกับช่วงเดียวกันของปีที่ผ่านมา ส่วนธนาคารกรุงศรีอยุธยา สำรองเงินสดผ่านเครื่องกรุงศรีเอทีเอ็มและสาขาของธนาคารทั่วประเทศ รวม 19,000 หมื่นล้านบาท แบ่งเป็นเครื่องกรุงศรีเอทีเอ็ม  14,000 ล้านบาทและสาขาจำนวน 5,000 ล้านบาท เพิ่มขึ้นจากปี 55ประมาณ 1,523ล้านบาท 
ด้านธนาคารทหารไทย ระบุว่า ธนาคารได้จัดสรรวงเงินให้กับลูกค้าเบิกถอนในช่วงตรุษจีนจำนวน 8,000 ล้านบาท ผ่านสาขาธนาคาร 5,000 ล้านบาท และตู้เอทีเอ็ม 3,000 ล้านบาท ซึ่งธนาคารมีสาขาประมาณ 462 แห่ง และตู้เอทีเอ็ม 2,335 แห่ง สำหรับธนาคารซีไอเอ็มบีไทย ได้สำรองเงินสดเตรียมไว้ให้ลูกค้าและประชาชนเบิกถอนผ่านสาขาและตู้เอทีเอ็มทั่วประเทศประมาณ 4,000 ล้านบาท